Document ID: /roh_data/filtered/fineweb-2-filterrobots_roh.jsonl.gz/31976

Furmaziun da creschieus
Center da scolaziun supplementera
Che chi pera hoz actuel, po damaun già esser antic. Be cun üna scolaziun cuntinueda bain planiseda es que hozindi pussibel dad ster a pêr ed a pass cul svilup rasant. Chi chi spenda raps per la furmaziun, investescha in sieu avegnir. In sieu center da scolaziun supplementera spordscha l’Academia Engiadina üna bgerüra da cuors per creschieus. Magisters qualifichos da la scoula media e da la scoul’ota da turissem dal Grischun scu eir experts externs pussibilteschan ün’excellenta e richa spüerta da cuors.
Ulteriuras infurmaziuns:
Universited populera d’Engiadin’Ota
L’universited populera d’Engiadin’Ota es gnida fundeda dal 1976 ed es commembra da l’Associaziun da las universiteds populeras svizras. Ella promouva in bgers champs la scolaziun supplementera da creschieus e giuvenils. La spüerta da la VHSOE plescha a laics interessos scu eir a glieud cumpetenta, resguarda valuors tradiziunelas scu eir temas actuels ed intermediescha savair pratic, idejas ed impuls in bgers sectuors da la vita.